Prijedlog Odluke

[bookmark: _Hlk239084555]Na temelju članka 6. stavka 2., članka 33. stavka 4. i članka 39.a Zakona o zakupu i kupoprodaji poslovnoga prostora (»Narodne novine«, broj 125/11, 64/15, 112/18 i 123/24) i članka 24. Statuta Općine Malinska-Dubašnica (»Službene novine Primorsko-goranske županije«, broj 7/21 i 39/24), Općinsko vijeće Općine Malinska-Dubašnica, na sjednici održanoj __________ 2026. godine, donijelo je
ODLUKU
[bookmark: _Hlk239084455]O ZAKUPU I KUPOPRODAJI POSLOVNOG PROSTORA
OPĆINE MALINSKA-DUBAŠNICA
I. OPĆE ODREDBE
Članak 1.
(1) Ovom se Odlukom uređuju uvjeti i postupak davanja u zakup poslovnoga prostora, zasnivanje i prestanak zakupa, međusobna prava i obveze zakupodavca i zakupnika, kriteriji za određivanje zakupnine te uvjeti i postupak kupoprodaje poslovnoga prostora u vlasništvu Općine Malinska-Dubašnica (u daljnjem tekstu: Općina).
(2) Odredbe ove Odluke primjenjuju se i na poslovni prostor na kojem je Općina suvlasnik, upravitelj ili nositelj prava raspolaganja odnosno korištenja, u opsegu koji proizlazi iz propisa, ugovora ili drugoga pravnog temelja.
(3) Odredbe ove Odluke primjenjuju se i na poslovni prostor koji je još upisan kao društveno vlasništvo na kojem Općina ima pravo raspolaganja ili korištenja te na poslovni prostor koji je bio u društvenom vlasništvu s pravom korištenja Općine, a za koji se vodi postupak prema propisu o naknadi za imovinu oduzetu za vrijeme jugoslavenske komunističke vladavine, do pravomoćnog okončanja toga postupka.
(4) Na pitanja koja nisu uređena ovom Odlukom neposredno se primjenjuju Zakon o zakupu i kupoprodaji poslovnoga prostora (u daljnjem tekstu: Zakon), propisi kojima se uređuju obvezni odnosi, vlasništvo i druga stvarna prava, procjena vrijednosti nekretnina, lokalna i područna (regionalna) samouprava te drugi mjerodavni propisi.
Članak 2.
(1) Pojmovi poslovna zgrada, poslovna prostorija i sadašnji zakupnik imaju značenje određeno Zakonom.
(2) Poslovnom prostorijom smatra se jedna ili više prostorija namijenjenih obavljanju poslovne djelatnosti koje, u pravilu, čine samostalnu uporabnu cjelinu i imaju zaseban glavni ulaz.
(3) Korisnom površinom smatra se površina utvrđena iz zemljišnoknjižne, katastarske, etažne ili druge vjerodostojne tehničke dokumentacije, a ako takva dokumentacija ne postoji ili ne odgovara stvarnom stanju, površina utvrđena izmjerom ovlaštene osobe.
(4) Kriteriji Općine, u smislu ove Odluke, jesu kriteriji za određivanje početne odnosno ugovorene zakupnine prema položaju, djelatnosti, površini i drugim obilježjima poslovnoga prostora.
Članak 3.
(1) Poslovnim prostorom upravlja Općinski načelnik Općine Malinska-Dubašnica (u daljnjem tekstu: Načelnik) pažnjom dobroga gospodara, u skladu sa Zakonom, ovom Odlukom, Statutom Općine i drugim općim aktima Općine.
(2) Jedinstveni upravni odjel Općine (u daljnjem tekstu: Jedinstveni upravn) vodi stručne, upravne, evidencijske i tehničke poslove u provedbi ove Odluke.
Članak 4.
(1) Općinsko vijeće Općine Malinska-Dubašnica (u daljnjem tekstu: Općinsko vijeće):
· donosi ovu Odluku te njezine izmjene i dopune,
· odlučuje o namjeni poslovnog prostora,
· odlučuje o promjeni, odnosno prenamjeni poslovnog prostora,
· odlučuje o spajanju ili razdvajanju poslovnih prostora,
· odlučuje o izvođenju radova kojima se mijenja namjena, funkcionalna cjelina, površina, raspored ili druge bitne karakteristike poslovnog prostora,
· na prijedlog Načelnika utvrđuje popis poslovnih prostora koji su predmet kupoprodaje,
· donosi odluku o kupoprodaji poslovnog prostora kada je za to nadležno prema vrijednosti poslovnog prostora,
· može posebnom odlukom ograničiti djelatnosti koje se smiju obavljati u poslovnim prostorima u određenim ulicama, dijelovima ulica ili na određenim trgovima te utvrditi tradicionalne ili deficitarne djelatnosti od interesa za Općinu, uz pribavljanje mišljenja nadležne obrtničke komore kada je ono propisano Zakonom,
· odlučuje o drugim pitanjima kada je to određeno Zakonom, Statutom ili ovom Odlukom.
(2) Načelnik osobito:
· odlučuje o raspisivanju javnog natječaja za zakup poslovnog prostora,
· imenuje Povjerenstvo za provedbu javnog natječaja
· donosi odluku o obrazloženom poništenju javnog natječaja,
· odlučuje o odabiru najpovoljnije ponude,
· odlučuje o sklapanju ugovora o zakupu bez javnog natječaja kada su za to ispunjene zakonske pretpostavke,
· odlučuje o sklapanju, izmjenama, produljenju i otkazu ugovora o zakupu,
· odlučuje o izvođenju redovitih i nužnih radova održavanja poslovnog prostora,
· utvrđuje prijedlog popisa poslovnih prostora koji su predmet kupoprodaje,
· odlučuje o kupoprodaji poslovnog prostora kada je za to nadležan prema vrijednosti poslovnog prostora,
· obavlja i druge poslove iz područja zakupa i kupoprodaje poslovnih prostora koji su mu povjereni Zakonom, Statutom ili ovom Odlukom.
(3) Povjerenstvo za provedbu javnoga natječaja za zakup poslovnoga prostora (u daljnjem tekstu: Povjerenstvo) ovlašteno je tijelo za provedbu postupka i odabir najpovoljnije ponude. Povjerenstvo ima predsjednika i dva člana koje imenuje i razrješuje Načelnik. Za člana se može imenovati i zamjenik.
(4) O svojem radu Povjerenstvo sastavlja zapisnike i donosi odluke većinom glasova svih članova.
Članak 5.
(1) Zakupnik ne smije bez prethodne pisane suglasnosti Općinskog vijeća promijeniti ugovorenu djelatnost niti u poslovnom prostoru obavljati djelatnost koja nije ugovorena.
(2) Općinsko vijeće može, na obrazloženi zahtjev zakupnika, odobriti dodatnu djelatnost koja je srodna i spojiva s ugovorenom djelatnošću, ako time nije povrijeđena svrha natječaja, odluka iz članka 4. stavka 1. podstavka 4. ove Odluke niti prava drugih osoba. Ako je za dodatnu djelatnost propisan viši koeficijent, ugovara se odgovarajuće viša zakupnina od prvoga dana sljedećega mjeseca.
(3) Promjena pretežite djelatnosti koja je bila odlučna za odabir ponude ne može se odobriti dodatkom ugovoru, nego se prostor, nakon prestanka postojećega zakupa, daje u zakup u novom postupku.
Članak 6.
(1) Ova se Odluka ne primjenjuje na privremeno korištenje poslovnoga prostora ili njegova dijela radi održavanja sajmova, izložbi, priredbi, sastanaka, savjetovanja, predavanja ili u druge slične svrhe ako korištenje ne traje dulje od 30 dana, odnosno ako ne traje dulje od šest mjeseci kada se prostor koristi radi skladištenja i čuvanja robe, pod uvjetom da korištenje ne predstavlja prikriveni zakup.
(2) Uvjete i naknadu za privremeno korištenje iz stavka 1. ovoga članka utvrđuje Načelnik posebnim aktom, uz jednako postupanje prema usporedivim korisnicima.
II. ZASNIVANJE ZAKUPA
Članak 7.
(1) Poslovni prostor daje se u zakup putem javnoga natječaja, osim u slučajevima u kojima je Zakonom dopušteno sklapanje ugovora bez javnoga natječaja.
(2) Poslovni prostor daje se u zakup na određeno vrijeme najdulje do deset godina, ovisno o vrsti prostora, potrebnim ulaganjima, djelatnosti i interesu Općine.
(3) Trajanje zakupa za pojedini poslovni prostor određuje Načelnik odlukom o raspisivanju javnoga natječaja.
Članak 8.
(1) Ugovor o zakupu poslovnoga prostora ne mora se sklopiti na temelju javnoga natječaja kada ga međusobno sklapaju Republika Hrvatska i Općina odnosno Općina i pravna osoba u isključivom vlasništvu Republike Hrvatske ili Općine, ako je to u interesu i radi ostvarivanja gospodarskoga i socijalnoga napretka građana Općine.
(2) Zakupnina iz stavka 1. ovoga članka određuje se prema kriterijima Općine za djelatnost koja će se obavljati i područje na kojem se poslovni prostor nalazi.
(3) Za zakup poslovnog prostora iz stavka 1. ovoga članka može se odrediti zakupnina niža od zakupnine iz stavka 2., a visinu zakupnine utvrđuje Općinsko vijeće posebnom odlukom.
(3) Odluka o sklapanju ugovora iz stavka 1. I 2. mora biti obrazložena i javno objavljena u skladu s pravilima transparentnoga upravljanja općinskom imovinom.
Članak 9.
(1) Sadašnjem zakupniku poslovnoga prostora koji u potpunosti ispunjava obveze iz ugovora o zakupu i kojemu istječe ugovor sklopljen na temelju javnoga natječaja Načelnik će, najkasnije 60 dana prije isteka ugovora, ponuditi sklapanje novoga ugovora na određeno vrijeme najdulje do deset godina, osim ako je prostor potreban Općini za vlastite potrebe ili Općina namjerava prostor dati u zakup za drugu namjenu odnosno djelatnost ili drugačije raspolagati prostorom.
(2) Osobi koja je do stupanja na snagu Zakona sklopila ugovor o zakupu na temelju javnoga natječaja i kojoj je ugovor istekao, a koja uredno izvršava sve obveze iz ugovora o zakupu i dalje obavlja ugovorenu djelatnost, Načelnik može ponuditi sklapanje ugovora na određeno vrijeme u najdulje do deset godina,  pod pretpostavkama iz stavka 1. ovoga članka.
(3) Nakon isteka ugovora sklopljenoga prema stavcima 1. ili 2. ovoga članka, zakupniku koji uredno ispunjava sve obveze može se, pod istim zakonskim pretpostavkama, ponovno ponuditi ugovor na određeno vrijeme najdulje do deset godina.
(4) Zakupnina u ponudama iz ovoga članka utvrđuje se prema kriterijima Općine, ali ne može biti niža od zakupnine koju je zakupnik do tada plaćao odnosno koju je plaćao prije isteka ugovora.
(5) Ponuda mora sadržavati rok od 30 dana za pisani prihvat. Ako zakupnik u tom roku ne prihvati ponudu i ne preda posjed poslovnoga prostora Općini, Općina će pokrenuti postupak radi ispražnjenja i predaje posjeda.
Članak 10.
(1) Ako se za vrijeme trajanja ugovora sklopljenoga na temelju članka 9. ove Odluke promijene kriteriji za određivanje zakupnine, iznos zakupnine uskladit će se od prvoga dana sljedećega mjeseca samo ako je tako izračunani iznos viši od ugovorene zakupnine, o čemu se sklapa dodatak ugovoru.
(2) Ako zakupnik odbije sklopiti dodatak ugovoru iz stavka 1. ovoga članka, ugovor o zakupu otkazat će se bez prava zakupnika na naknadu štete.
Članak 11.
(1) Ako Općina naknadno utvrdi da je vlasnik poslovnoga prostora, može neposrednom posjedniku koji je prostor koristio na temelju valjane pravne osnove ili pravne osnove koja je kasnije prestala ili otpala i koji u prostoru obavlja dopuštenu djelatnost ponuditi sklapanje ugovora o zakupu na određeno vrijeme od pet godina, pod uvjetima propisanim člankom 6.a Zakona.
(2) Osoba iz stavka 1. ovoga članka mora podmiriti sve dospjele obveze prema državnom proračunu i Općini, kao i naknadu za dotadašnje korištenje prostora u visini zakupnine utvrđene prema kriterijima Općine, osim ako je obveza podmirena, utvrđena nagodbom odnosno posebnim ugovorom ili se o njoj vodi postupak u skladu sa Zakonom.
(3) Mjesečna zakupnina u ponudi utvrđuje se prema kriterijima Općine. Ponuda se prihvaća u roku od 30 dana. Ako osoba ponudu ne prihvati i ne preda posjed prostora, Općina će pokrenuti postupak radi ispražnjenja i predaje posjeda.
Članak 12.
(1) Ugovor o zakupu ne može se sklopiti s fizičkom ili pravnom osobom koja ima dospjelu nepodmirenu obvezu prema državnom proračunu, Općini ili drugim jedinicama lokalne i područne (regionalne) samouprave, osim ako joj je prema posebnom propisu odobrena odgoda plaćanja i uredno se pridržava rokova plaćanja.
(2) Natječajem se može propisati i obveza dokazivanja da ponuditelj nema dospjelih nepodmirenih obveza prema pravnim osobama u vlasništvu ili suvlasništvu Općine koje su neposredno povezane s korištenjem poslovnoga prostora.
(3) Ispunjenje uvjeta provjerava se prije donošenja odluke o odabiru i ponovno prije sklapanja ugovora.
Članak 13.
Ugovor o zakupu sklopljen protivno Zakonu i odredbama ove Odluke ništetan je.
III. JAVNI NATJEČAJ
Članak 14.
(1) Prije raspisivanja javnoga natječaja JUO sastavlja zapisnik o stanju poslovnoga prostora, s opisom opreme te fotodokumentacijom.
(2) Ako su prije predaje prostora potrebni radovi, zapisnikom se određuju radovi koje će izvesti Općina i radovi koje uz prethodnu pisanu suglasnost može izvesti budući zakupnik.
(3) Kada se predviđa ulaganje zakupnika koje bi se priznalo na teret Općine ili zakupnine, prije natječaja mora se utvrditi procijenjena vrijednost radova i način njihova priznavanja, a bitni uvjeti ulaganja navode se u natječaju.
Članak 15.
(1) Javni natječaj raspisuje Načelnik i objavljuje se na mrežnoj stranici Općine i oglasnoj ploči Općine. Obavijest o objavi natječaja može se objaviti i u dnevnom ili lokalnom tisku.
(2) Rok za dostavu ponuda ne može biti kraći od 8 dana od dana objave natječaja na mrežnoj stranici Općine.
Članak 16.
Javni natječaj osobito sadrži:
· podatke o poslovnom prostoru, adresu, oznaku nekretnine, korisnu površinu i opis stanja,
· namjenu odnosno dopuštenu djelatnost i posebna ograničenja,
· vrijeme na koje se prostor daje u zakup,
· početni iznos mjesečne zakupnine bez PDV-a i naznaku obveze plaćanja PDV-a prema mjerodavnom propisu,
· iznos, način i rok plaćanja jamčevine,
· rok i način podnošenja ponude te naznaku da se za svaki poslovni prostor podnosi zasebna ponuda,
· popis obvezne dokumentacije i uvjete sposobnosti ponuditelja,
· mjesto i vrijeme javnoga otvaranja ponuda,
· vrijeme i način razgledavanja prostora,
· odredbu o pravu prvenstva ako je propisano posebnim zakonom,
· vrstu sredstava osiguranja plaćanja i ispunjenja ugovornih obveza,
· rok u kojem odabrani ponuditelj mora sklopiti ugovor i preuzeti prostor,
· odredbu o troškovima solemnizacije ugovora,
· odredbu da Općina može obrazloženom odlukom poništiti natječaj do sklapanja ugovora,
· druge uvjete važne za pojedini poslovni prostor.
Članak 17.
(1) Ponuditelj je dužan uplatiti jamčevinu u iznosu određenom natječajem, u pravilu u visini 10 % početne godišnje zakupnine uvećane za PDV.
(2) Jamčevina odabranoga ponuditelja uračunava se u novčani polog za osiguranje ugovornih obveza ili u prvu dospjelu zakupninu, kako je određeno natječajem.
(3) Ostalim ponuditeljima jamčevina se vraća bez kamata u roku od 15 dana od pravomoćnosti odluke o odabiru odnosno poništenju natječaja.
(4) Ponuditelj koji povuče ponudu nakon isteka roka za njezinu dostavu ili odabrani ponuditelj koji bez opravdanoga razloga ne sklopi ugovor u ostavljenom roku gubi pravo na povrat jamčevine.
Članak 18.
(1) Ponuda se podnosi u zatvorenoj omotnici neposredno u pisarnici Općine ili preporučenom pošiljkom, s oznakom natječaja i poslovnoga prostora te upozorenjem da se omotnica ne otvara prije javnoga otvaranja.
(2) Za svaki poslovni prostor podnosi se zasebna ponuda. Jedna ponuda ne može biti uvjetovana odabirom ponude za drugi prostor.
Članak 19.
Ponuda osobito sadrži:
· ime i prezime odnosno naziv ponuditelja, OIB, adresu prebivališta odnosno sjedišta i kontaktne podatke,
· oznaku poslovnoga prostora za koji se ponuda podnosi,
· opis djelatnosti koju ponuditelj namjerava obavljati,
· ponuđeni iznos mjesečne zakupnine bez PDV-a, izražen u eurima brojkama i slovima, pri čemu u slučaju razlike vrijedi iznos napisan slovima,
· izjavu da je ponuditelj upoznat sa stanjem prostora, uvjetima natječaja i nacrtom ugovora te da ih prihvaća,
· popis priložene dokumentacije i vlastoručni ili kvalificirani elektronički potpis ovlaštene osobe.
Članak 20.
Uz ponudu se prilažu dokazi određeni natječajem, a osobito:
· dokaz o pravnoj i poslovnoj sposobnosti odnosno registraciji za obavljanje djelatnosti,
· dokaz o uplati jamčevine,
· potvrde ili drugi vjerodostojni dokazi o nepostojanju dospjelih nepodmirenih obveza iz članka 12. ove Odluke, ne stariji od dana objave natječaja ako natječajem nije drukčije određeno,
· dokaz o ovlasti za zastupanje kada ponudu ne potpisuje osoba upisana kao ovlaštena za zastupanje,
· dokaz propisan posebnim zakonom ako ponuditelj ostvaruje pravo prvenstva,
· druge isprave određene natječajem prema posebnostima prostora i djelatnosti.
Članak 21.
(1) Pravodobnom ponudom smatra se ponuda zaprimljena u Općini do isteka roka određenoga natječajem, neovisno o načinu slanja.
(2) Valjanom ponudom smatra se pravodobna i potpuna ponuda ponuditelja koji ispunjava sve uvjete natječaja i nudi najmanje početni iznos zakupnine.
(3) Nepravodobne, nepotpune, nejasne, uvjetovane i na drugi način protivne natječaju ponude neće se razmatrati.
(4) Povjerenstvo može zatražiti pojašnjenje dostavljene isprave ako se time ne dopušta naknadno mijenjanje ponuđene cijene, djelatnosti ili drugoga bitnog elementa ponude niti se ponuditelja dovodi u povoljniji položaj.
Članak 22.
(1) Ponuditelj može izmijeniti ili povući ponudu do isteka roka za dostavu ponuda, na isti način na koji je ponuda podnesena.
(2) Izmjena ponude dostavlja se u zasebnoj zatvorenoj omotnici s jasnom naznakom da je riječ o izmjeni.
(3) Nakon isteka roka ponuda se ne može mijenjati, a njezino povlačenje proizvodi posljedice iz članka 17. stavka 4. ove Odluke.
Članak 23.
(1) Ponude se otvaraju javno, na mjestu i u vrijeme određeno natječajem. Otvaranju mogu prisustvovati ponuditelji ili njihovi opunomoćenici.
(2) O javnom otvaranju sastavlja se zapisnik koji sadrži podatke o članovima Povjerenstva, nazočnim osobama, zaprimljenim ponudama, ponuđenim iznosima, priloženim ispravama i primjedbama.
(3) Na javnom otvaranju ne odlučuje se konačno o valjanosti ponuda, osim kada je nepravodobnost ili drugi nedostatak očit i nesporan.
Članak 24.
(1) Nakon otvaranja Povjerenstvo pregledava i ocjenjuje ponude, provjerava ispunjenje uvjeta te sastavlja zapisnik o pregledu i ocjeni.
(2) Najpovoljnijom ponudom smatra se valjana ponuda s najvišim ponuđenim iznosom mjesečne zakupnine, uz primjenu zakonskoga prava prvenstva.
(3) Povjerenstvo donosi odluku o odabiru najpovoljnije ponude ili odluku da se ne odabere nijedna ponuda ako nema valjanih ponuda.
Članak 25.
Ako dva ili više ponuditelja ponude isti najviši iznos zakupnine, prednost ima ponuditelj koji je ranije predao ponudu.
Članak 26.
(1) Osoba koja prema posebnom zakonu ima pravo prvenstva dužna se u ponudi pozvati na to pravo i priložiti propisane dokaze.
(2) Ako je ponuda osobe iz stavka 1. valjana i ispunjene su zakonske pretpostavke, Povjerenstvo će je prije donošenja odluke pozvati da se u roku od pet dana pisano izjasni prihvaća li najviši ponuđeni iznos zakupnine.
(3) Ako pozvana osoba prihvati najviši ponuđeni iznos, smatrat će se najpovoljnijim ponuditeljem. Ako se ne izjasni u roku ili iznos ne prihvati, pravo prvenstva neće se primijeniti.
Članak 27.
(1) Odluka o odabiru dostavlja se svim ponuditeljima i objavljuje na mrežnoj stranici Općine uz zaštitu osobnih i poslovno osjetljivih podataka.
(2) Protiv odluke Povjerenstva ponuditelj može podnijeti obrazloženi prigovor Načelniku u roku od osam dana od dana dostave odluke. Prigovor odgađa sklapanje ugovora.
(3) Načelnik može prigovor odbaciti, odbiti ili prihvatiti i predmet vratiti Povjerenstvu na ponovni postupak odnosno sam otkloniti utvrđenu nepravilnost ako je to moguće bez povrede jednakoga postupanja.
(4) Odluka Načelnika o prigovoru konačna je u postupku prema ovoj Odluci.
Članak 28.
(1) Načelnik može do sklapanja ugovora obrazloženom odlukom poništiti natječaj u cijelosti ili za pojedini poslovni prostor, osobito ako se utvrdi da prostor nije raspoloživ, da je Općini potreban za vlastite potrebe, da su se bitno promijenile okolnosti ili da je u postupku učinjena nepravilnost koja se ne može otkloniti.
(2) Odluka o poništenju objavljuje se na isti način kao natječaj. Ponuditelji nemaju pravo na naknadu troškova pripreme ponude ni naknadu štete, a uplaćena jamčevina vraća se u roku od 15 dana.
Članak 29.
(1) Ako odabrani ponuditelj odustane ili ne sklopi ugovor u ostavljenom roku, Povjerenstvo može odabrati sljedećega rangiranog valjanog ponuditelja po iznosu njegove ponude, ako je ponuda još obvezujuća i ako time nije povrijeđeno pravo prvenstva.
(2) Ako nema drugoga valjanog ponuditelja ili se ocijeni da izbor nije u interesu Općine, raspisat će se novi natječaj.
IV. UGOVOR O ZAKUPU I PRIMOPREDAJA
Članak 30.
(1) Ugovor o zakupu sklapa Načelnik u ime Općine u roku određenom odlukom o odabiru, nakon njezine pravomoćnosti.
(2) Ugovor mora biti sklopljen u pisanom obliku i potvrđen (solemniziran) po javnom bilježniku.
(3) Troškove solemnizacije, izdavanja sredstava osiguranja i druge troškove sklapanja ugovora snosi zakupnik.
Članak 31.
Ugovor o zakupu osobito sadrži:
· podatke o ugovornim stranama,
· podatke potrebne za nedvojbenu identifikaciju poslovnoga prostora, površinu i zapisnik o stanju,
· djelatnost koja se smije obavljati,
· datum početka i vrijeme trajanja zakupa,
· iznos zakupnine, PDV, rok, način plaćanja i način usklađivanja zakupnine,
· sredstva osiguranja,
· obveze u vezi s režijskim troškovima, zajedničkom pričuvom, održavanjem, popravcima i osiguranjem,
· uvjete izvođenja radova i priznavanja ulaganja, ako su odobrena,
· zabranu podzakupa i prepuštanja korištenja trećoj osobi, uz zakonsku iznimku,
· pravo Općine na nadzor i ulazak u prostor uz prethodnu najavu, osim u hitnom slučaju,
· razloge i rokove za otkaz, raskid i predaju prostora,
· odredbu o neposrednoj ovršivosti radi naplate i ispražnjenja ako su za to ispunjene zakonske pretpostavke,
· druge odredbe potrebne prema naravi prostora i djelatnosti.
Članak 32.
(1) Zakupnik je prije sklapanja ugovora dužan predati sredstvo osiguranja odnosno bjanko-zadužnicu.
(2) Ugovor se sastavlja tako da, u granicama dopuštenim zakonom, predstavlja ovršnu ispravu za dospjele novčane tražbine te obvezu ispražnjenja i predaje poslovnoga prostora nakon prestanka zakupa.
(3) Vrsta i visina osiguranja moraju biti razmjerne vrijednosti ugovora i riziku neispunjenja.
Članak 33.
(1) Poslovni prostor predaje se zakupniku nakon sklapanja ugovora i dostave ugovorenih sredstava osiguranja, zapisnički i u stanju utvrđenom u natječajnoj dokumentaciji.
(2) Zapisnik o primopredaji sadrži opis stanja, popis opreme, očitanje brojila, broj predanih ključeva, utvrđene nedostatke, rokove za njihovo otklanjanje i fotodokumentaciju.
(3) Zakupnina teče od dana predaje prostora, osim ako je ugovorom zbog odobrenih radova izričito određen drugi datum u skladu sa Zakonom i ovom Odlukom.
Članak 34.
(1) Ako odabrani ponuditelj bez opravdanoga razloga ne pristupi sklapanju ugovora u roku od osam dana od pisanoga poziva ili ne dostavi ugovorena sredstva osiguranja, smatrat će se da je odustao.
(2) U slučaju iz stavka 1. primjenjuju se članci 17. stavak 4. i 29. ove Odluke.
Članak 35.
(1) Jedinstveni upravni odjel vodi evidenciju poslovnih prostora.
(2) Podaci o raspolaganju poslovnim prostorima objavljuju se u opsegu propisanom pravilima transparentnosti i pristupa informacijama, uz zaštitu osobnih podataka i poslovne tajne.
V. KRITERIJI I PLAĆANJE ZAKUPNINE
Članak 36.
(1) Početna mjesečna zakupnina za poslovni prostor utvrđuje se prema formuli:
Z = P × C × K × Kp
(2) U formuli iz stavka 1. ovoga članka: 
Z je početna mjesečna zakupnina bez PDV-a, 
P je korisna površina u m², 
C je osnovna cijena prema zoni u EUR/m², 
K je koeficijent djelatnosti I 
Kp je koeficijent površine.
(3) Dobiveni iznos zaokružuje se na dva decimalna mjesta i uvećava za PDV kada je Općina obvezna obračunati PDV prema mjerodavnom propisu.
Članak 37.
(1) Za obračun se uzima korisna površina zatvorenoga poslovnog prostora.
(2) Površina pripadajućega otvorenog prostora koji nije javna površina, kao što su terasa, dvorište ili natkrivena vanjska površina, uračunava se s 25 % stvarne površine, ako natječajem ili ugovorom zbog posebnih obilježja nije određen viši udio.
(3) Površina javne površine odobrena za korištenje obračunava se prema posebnom općem aktu i ne ulazi u zakupninu poslovnoga prostora.
Članak 38.
Osnovna cijena prema položaju poslovnoga prostora iznosi:
	Zona
	Područje
	Osnovna cijena (EUR/m² mjesečno)

	0.
	Prizemlje Trgovačkog centra Markat
	14,00

	I.
	Kat Trgovačkog centra Markat
	12,00

	II.
	Ulica Lina Bolmarčića
	11,00

	III.
	Ulica Obala i ostala područja Općine
	10,00



Članak 39.
Koeficijent djelatnosti određuje se prema pretežitoj djelatnosti koja će se obavljati u poslovnom prostoru:
	Skupina
	Djelatnosti
	

	A
	Turistička i sezonska trgovina, ugostiteljstvo I turističke djelatnosti
	1,79

	B
	Frizerske, kozmetičke I djelatnosti uljepšavanja
	1,51

	C
	Banke, lutrija, osiguranje I igre na sreću
	1,00

	D
	Trgovina hranom I mješovitom robom
	0,95

	E
	Cvjećarnice, uredske, računovodstvene, administrativne, obrtničke i druge uslužne djelatnosti koje nisu svrstane u drugu skupinu, trgovina odjećom i obućom
	0,88

	F
	Tradicionalni ili deficitarni obrti te djelatnosti od posebnoga javnog interesa za Općinu, određene aktom Općinskog vijeća ili natječajem na temelju takva akta
	0,65


Članak 40.
Koeficijent površine poslovnoga prostora iznosi:
	Skupina
	Korisna površina
	

	1
	do uključivo 50,00 m²
	1,00

	2
	od 50,01 m² do uključivo 100,00 m²
	0,95

	3
	više od 100,00 m²
	0,90


Članak 41.
(1) Početna zakupnina u javnom natječaju ne može biti niža od iznosa izračunanoga prema člancima 38. do 41. ove Odluke.
(2) Ugovorena zakupnina jest najviši iznos ponude odabrane u postupku, odnosno iznos utvrđen prema Zakonu za ugovor koji se sklapa bez javnoga natječaja.
(3) Ako se u prostoru obavlja više djelatnosti, primjenjuje se koeficijent djelatnosti koja zauzima najveći dio površine ili ostvaruje pretežiti prihod. Ako to nije moguće pouzdano utvrditi, primjenjuje se najviši koeficijent među djelatnostima koje će se obavljati.
(4) O razvrstavanju djelatnosti koja nije izrijekom navedena odlučuje Načelnik prema njezinoj prirodi i usporedivoj skupini, uz obrazloženje.
Članak 42.
(1) Zakupnina se plaća mjesečno unaprijed, najkasnije do desetoga dana u mjesecu, na račun Općine.
(2) Za zakašnjenje se obračunava zakonska zatezna kamata. Uplata se najprije uračunava u troškove, zatim u kamate, pa u najstariju glavnicu, ako mjerodavni propis ili ugovor ne nalaže drukčije.
(3) Promjena iznosa zakupnine zbog promjene dopuštene djelatnosti, površine ili kriterija uređuje se dodatkom ugovoru, osim kada Zakon neposredno određuje drugačije.
(4) Zakupnik uz zakupninu plaća PDV, režijske troškove, naknade, troškove zajedničke potrošnje i druge troškove korištenja prostora.
Članak 43.
(1) Zakupnik nije dužan plaćati zakupninu za vrijeme u kojem poslovni prostor nije mogao koristiti zbog radova koje izvodi Općina i za čije je izvođenje Općina odgovorna, pod uvjetima određenim Zakonom.
(2) U slučaju djelomične ograničenosti uporabe zakupnik može zahtijevati razmjerno sniženje zakupnine, uz dokaz o trajanju i opsegu ograničenja.
(3) U izvanrednim okolnostima koje bitno otežavaju obavljanje djelatnosti većem broju zakupnika, Općinsko vijeće može posebnom odlukom uvesti opće, razmjerne i vremenski ograničene mjere odgode, obročne otplate ili smanjenja zakupnine, u skladu s pravilima o državnim potporama i drugim mjerodavnim propisima.
Članak 44.
(1) Zakupnik može izvoditi preinake i ulaganja samo uz prethodnu pisanu suglasnost Načelnika i uz ishođenje potrebnih dozvola.
(2) Prije davanja suglasnosti utvrđuju se opseg i procijenjena vrijednost radova, rok izvođenja, nadzor, vlasništvo ugrađene opreme, način amortizacije i eventualno priznavanje ulaganja. O tome se sklapa poseban ugovor ili dodatak ugovoru o zakupu.
(3) Bez posebne pisane pogodbe zakupnik nema pravo ulaganja prebiti sa zakupninom niti zahtijevati povrat uloženoga, osim nužnih troškova koje je Općina bila dužna snositi prema Zakonu.
(4) Ulaganje koje je već priznato kroz umanjenu zakupninu ne može se ponovno priznati pri kupoprodaji ili na drugoj pravnoj osnovi.
VI. PRAVA I OBVEZE UGOVORNIH STRANA
Članak 45.
(1) Općina je dužna predati poslovni prostor u stanju pogodnom za ugovorenu djelatnost, osim ako je ugovoreno da određene radove izvodi zakupnik.
(2) Ako poslovni prostor nije predan u ugovorenom stanju, zakupnik ima prava određena Zakonom, uključujući pravo zahtijevati otklanjanje nedostataka, razmjerno sniženje zakupnine ili raskid kada su za to ispunjene pretpostavke.
(3) Općina odgovara za materijalne i pravne nedostatke u opsegu određenom Zakonom i ugovorom.
Članak 46.
(1) Zakupnik je dužan poslovni prostor koristiti pažnjom dobroga gospodarstvenika isključivo za ugovorenu djelatnost, održavati ga urednim i sigurnim te poštovati kućni red, komunalne propise i prava drugih korisnika.
(2) Zakupnik je dužan o vlastitom trošku ishoditi i održavati sve dozvole, minimalne tehničke uvjete i druga odobrenja potrebna za obavljanje djelatnosti. Nemogućnost njihova ishođenja ne oslobađa ga ugovornih obveza ako uzrok nije na strani Općine.
(3) Zakupnik mora započeti obavljati djelatnost u roku određenom ugovorom i prostor redovito koristiti, osim tijekom opravdanih prekida o kojima je prethodno obavijestio Općinu.
Članak 47.
(1) Zakupnik snosi troškove tekućega održavanja, čišćenja, sitnih popravaka, zamjene potrošnih dijelova i štete koju prouzroči on, njegovi zaposlenici, korisnici, stranke ili izvođači.
(2) Općina snosi troškove investicijskoga održavanja konstrukcije i zajedničkih dijelova koji prema Zakonu ili ugovoru terete vlasnika, osim ako je potreba za radovima nastala krivnjom zakupnika.
(3) Zakupnik je dužan bez odgode obavijestiti Općinu o kvaru ili opasnosti koja može prouzročiti štetu. Odgovara za štetu nastalu zbog zakašnjele obavijesti.
Članak 48.
(1) Zakupnik ne smije bez prethodne pisane suglasnosti Općine obavljati građevinske, instalaterske ili druge preinake kojima se mijenja konstrukcija, raspored, površina, vanjski izgled, oprema ili namjena poslovnoga prostora.
(2) Općina ima pravo zahtijevati obustavu neodobrenih radova i uspostavu prijašnjega stanja o trošku zakupnika, neovisno o pravu na otkaz ili naknadu štete.
(3) Za radove na zaštićenom kulturnom dobru ili unutar zaštićene cjeline zakupnik mora pribaviti sva posebna odobrenja.
Članak 49.
(1) Zakupnik poslovnoga prostora u vlasništvu Općine nema pravo poslovni prostor ili njegov dio dati u podzakup niti ga po bilo kojoj pravnoj osnovi prepustiti na uporabu ili sukorištenje trećoj osobi.
(2) U slučaju postupanja protivno stavku 1. ovoga članka ugovor o zakupu smatra se raskinutim po sili zakona danom utvrđenja zabranjenoga podzakupa, korištenja ili sukorištenja, a zakupnik nema pravo na kupnju poslovnoga prostora.
Članak 50.
(1) Općina ima pravo, uz prethodnu razumnu najavu, pregledati poslovni prostor radi provjere načina korištenja, stanja prostora, opreme, mjernih uređaja i izvršavanja ugovora.
(2) U hitnom slučaju radi sprječavanja štete ili otklanjanja neposredne opasnosti Općina može pristupiti prostoru bez prethodne najave, uz naknadnu obavijest zakupniku i zapisnik o poduzetim radnjama.
(3) Zakupnik je dužan omogućiti radove održavanja, popravka i obnove koje Općina opravdano izvodi, uz prava zakupnika propisana Zakonom.
Članak 51.
(1) Zakupnik ne smije ukloniti pregradu, ugrađeni uređaj, instalaciju ili drugi dio koji je postao sastavni dio poslovnoga prostora, osim ako je drukčije pisano ugovoreno.
(2) Zakupnik može pri prestanku zakupa odnijeti odvojivu opremu koju je ugradio, ako je odvoji bez oštećenja prostora i ako Općina nema dospjelu tražbinu zbog koje prema zakonu može zadržati opremu.
(3) Na zahtjev Općine zakupnik je dužan o svojem trošku ukloniti neodobrene dodatke i prostor vratiti u ugovoreno stanje.
Članak 52.
Zakupnik je dužan Općini bez odgode prijaviti promjenu naziva, sjedišta, prebivališta, osobe ovlaštene za zastupanje, statusnu promjenu, prestanak obrta ili pravne osobe, otvaranje predstečajnoga ili stečajnoga postupka te druge okolnosti važne za trajanje i izvršavanje ugovora.
VII. PRESTANAK ZAKUPA
Članak 53.
Ugovor o zakupu prestaje istekom ugovorenoga vremena, sporazumom, otkazom, raskidom, pravomoćnošću odluke o povratu prijašnjem vlasniku kada je primjenjivo te u drugim slučajevima određenim Zakonom i ugovorom.
Članak 54.
(1) Općina može otkazati ugovor u svako doba, bez obzira na ugovoreno trajanje, ako i nakon pisane opomene zakupnik:
· koristi prostor protivno ugovoru, nanosi mu znatniju štetu ili ga koristi bez dužne pažnje,
· ne plati dospjelu zakupninu ili drugi ugovoreni trošak u roku od 15 dana od dostave pisane opomene,
· ne započne ili neopravdano prestane obavljati ugovorenu djelatnost,
· izvede neodobrene radove ili odbije uspostaviti prijašnje stanje,
· onemogućava ugovoreni nadzor ili izvođenje nužnih radova,
· ne dostavi ili ne obnovi ugovoreno sredstvo osiguranja,
· povrijedi drugu bitnu ugovornu obvezu.

(2) Opomena nije potrebna kada je prema Zakonu povreda takve naravi da ugovor prestaje ili se može otkazati bez ostavljanja naknadnoga roka, osobito u slučaju zabranjenoga podzakupa ili prepuštanja prostora trećoj osobi.
(3) Općina može otkazati ugovor i kada joj je prostor potreban radi zadovoljenja javnih potreba ili vlastitoga korištenja, samo pod pretpostavkama i uz rokove dopuštene Zakonom i ugovorom.
Članak 55.
(1) Zakupnik može otkazati ugovor ako Općina u primjerenom roku ne dovede prostor u ugovoreno stanje ili ne izvrši popravke koje je dužna izvršiti, pod uvjetima propisanim Zakonom.
(2) Zakupnik može otkazati ugovor i iz drugih razloga ugovorenih u njegovu korist, uz ugovoreni otkazni rok i podmirenje svih obveza do predaje prostora.
Članak 56.
(1) Otkaz se daje u pisanom obliku i dostavlja na dokaziv način. Otkazni rok teče od dana dostave, ako Zakonom ili ugovorom nije drukčije određeno.
(2) Ako ugovorom nije određen dulji rok, primjenjuje se otkazni rok propisan Zakonom.
(3) Za vrijeme otkaznoga roka zakupnik je dužan uredno izvršavati sve obveze i omogućiti razgledavanje prostora budućim zakupnicima uz prethodnu najavu.
Članak 57.
(1) U slučaju smrti zakupnika, prestanka obrta, statusne promjene, prestanka pravne osobe ili promjene pravnoga oblika, prava i obveze prelaze na nasljednika odnosno pravnoga sljednika samo pod pretpostavkama određenim Zakonom.
(2) Nasljednik ili pravni sljednik dužan je bez odgode dostaviti dokaze o pravnom sljedništvu i ispunjenju uvjeta za nastavak zakupa. O nastavku odnosa sklapa se odgovarajući dodatak ugovoru kada je to potrebno.
Članak 58.
(1) Po prestanku zakupa zakupnik je dužan najkasnije posljednjega dana zakupa isprazniti poslovni prostor od osoba i stvari, podmiriti sve obveze, vratiti ključeve i predati prostor Općini u stanju koje odgovara urednoj uporabi, uzimajući u obzir redovito trošenje.
(2) O povratu se sastavlja zapisnik s očitanjem brojila i fotodokumentacijom. Utvrđena oštećenja i troškove uspostave ugovorenoga stanja snosi zakupnik.
(3) Ako zakupnik ne preda prostor, Općina će pokrenuti postupak radi ispražnjenja i predaje te naplatiti naknadu za korištenje najmanje u visini ugovorene zakupnine, ne dovodeći u pitanje pravo na veću štetu.
VIII. KUPOPRODAJA POSLOVNOGA PROSTORA
Članak 59.
(1) Poslovni prostor u vlasništvu Općine, može se prodati sadašnjem zakupniku koji ima sklopljen ugovor o zakupu s Općinom, neprekinuto koristi prostor najmanje pet godina, obavlja dopuštenu djelatnost te uredno ispunjava sve ugovorne i druge financijske obveze prema Općini.
(2) Kupoprodaja je dopuštena samo pod uvjetima i u postupku propisanim Zakonom i ovom Odlukom te na temelju javno objavljenoga popisa poslovnih prostora koji su predmet kupoprodaje.
(3) Uvrštenje poslovnoga prostora na popis ne stvara obvezu Općine da prostor proda ako prije sklapanja ugovora prestanu biti ispunjene zakonske pretpostavke ili se utvrdi zapreka raspolaganju.
Članak 60.
(1) Popis poslovnih prostora koji su predmet kupoprodaje utvrđuje Općinsko vijeće na prijedlog Načelnika i javno ga objavljuje na mrežnoj stranici i oglasnoj ploči Općine.
(2) Prije predlaganja popisa nadležni upravni odjel provjerava vlasništvo, posjed, ugovorni status, namjenu, stratešku potrebu Općine, mogućnost samostalne uporabe, terete, sporove i druge okolnosti važne za raspolaganje.
(3) Na popis se neće uvrstiti poslovni prostor koji kumulativno ispunjava sve sljedeće uvjete:
· nalazi se u nultoj ili prvoj zoni Općine,
· ulični je poslovni prostor s izlogom koji gleda na uličnu stranu,
· vrijednost zakupnine za 15 godina jednaka je procijenjenoj vrijednosti nekretnine ili je od nje veća.
Članak 61.
(1) Zahtjev za kupnju podnosi se nadležnom upravnom odjelu u roku od 90 dana od javne objave popisa.
(2) Zahtjev mora sadržavati podatke o podnositelju i poslovnom prostoru te dokaze o trajanju i urednosti zakupnoga odnosa, obavljanju dopuštene djelatnosti, podmirenim obvezama, nepostojanju zabranjenoga podzakupa ili prepuštanja korištenja i druge dokaze zatražene u objavljenom pozivu.
(3) Nepravodoban zahtjev odbacit će se. Podnositelj nepotpunoga zahtjeva pozvat će se da ga dopuni u primjerenom roku; ako to ne učini, zahtjev će se odbaciti.
Članak 62.
Iznimno od uvjeta neprekinutoga zakupa od najmanje pet godina, pravo na kupnju može ostvariti zakupnik koji je u zakupnom odnosu kraće od pet godina ako je podmirio sve obveze i ako ispunjava jednu od posebnih pretpostavki iz članka 33. stavka 7. Zakona, osobito kada se u propisani rok uračunava prethodni neprekinuti zakup s Općinom ili Republikom Hrvatskom, vrijeme zakupa pravnoga prednika obrta odnosno zakup prostora koji je morao biti napušten zbog povrata prijašnjem vlasniku.
Članak 63.
Pravo na kupnju ne može ostvariti zakupnik koji je poslovni prostor ili njegov dio dao u podzakup ili ga je na temelju bilo koje druge pravne osnove prepustio na korištenje drugoj osobi.
Članak 64.
(1) Poslovni prostor prodaje se po procijenjenoj vrijednosti koju utvrđuje procjenitelj ovlašten prema propisu kojim se uređuje procjena vrijednosti nekretnina, a odabire ga Općina.
(2) Kada se prostor prodaje sadašnjem zakupniku, procijenjena vrijednost umanjuje se za neamortizirana ulaganja zakupnika koja su utjecala na procijenjenu vrijednost prostora i za koja je Općina dala prethodnu pisanu suglasnost, najviše do 30 % procijenjene vrijednosti poslovnoga prostora.
(3) Ne priznaju se ulaganja u preinake izvedene bez prethodne pisane suglasnosti, osim nužnih troškova u smislu Zakona, niti ulaganja koja su već priznata smanjenjem zakupnine ili na drugi način.
(4) Procjenitelj iz stavka 1. utvrđuje i vrijednost neamortiziranih ulaganja. Trošak procjene snosi podnositelj zahtjeva ako do prodaje ne dođe njegovom voljom ili zbog okolnosti na njegovoj strani, ako je tako određeno pozivom.
Članak 65.
(1) Odluku o kupoprodaji donosi Općinsko vijeće ili Načelnik, ovisno o vrijednosti poslovnoga prostora i granicama ovlasti određenim zakonom, Statutom i općim aktom Općine kojim se uređuje raspolaganje nekretninama.
(2) Poslovni prostor ne može se prodati fizičkoj ili pravnoj osobi koja ima dospjelu nepodmirenu obvezu prema državnom proračunu, jedinicama lokalne i područne (regionalne) samouprave, zaposlenicima ili dobavljačima, osim ako joj je prema posebnom propisu odobrena odgoda plaćanja i uredno se pridržava rokova plaćanja.
(3) Ispunjenje uvjeta iz stavka 2. provjerava se neposredno prije donošenja odluke i prije sklapanja ugovora.
Članak 66.
(1) Kupoprodajna cijena plaća se isključivo jednokratno, u roku koji ne može biti dulji od 30 dana od dana sklapanja ugovora.
(2) Ugovor o kupoprodaji sklapa se u pisanom obliku i mora ga potvrditi (solemnizirati) javni bilježnik. Troškove ugovora, solemnizacije, uknjižbe i porezne obveze snosi kupac, ako propisom nije drukčije određeno.
(3) Načelnik i kupac sklopit će ugovor u roku od 90 dana od dana donošenja odluke o kupoprodaji.
(4) Tabularna isprava za uknjižbu prava vlasništva izdaje se nakon potpune uplate kupoprodajne cijene i podmirenja svih troškova, ako nije sadržana u solemniziranom ugovoru pod odgodnim uvjetom potpune uplate.
X. PRIJELAZNE I ZAVRŠNE ODREDBE
Članak 67.
(1) Ugovori o zakupu sklopljeni prije stupanja na snagu ove Odluke ostaju na snazi do isteka vremena na koje su sklopljeni odnosno do njihova prestanka na drugi način.
(2) Na ponude za sklapanje novoga ugovora sadašnjem ili bivšem zakupniku, na dodatke ugovoru i na druga raspolaganja nakon stupanja na snagu ove Odluke primjenjuju se Zakon i ova Odluka.
(3) Postupci javnoga natječaja započeti prije stupanja na snagu ove Odluke dovršit će se prema propisima koji su važili u vrijeme njihova pokretanja, osim ako bi to bilo protivno prisilnoj odredbi Zakona.
Članak 68.
(1) Nadležni upravni odjel uskladit će evidenciju poslovnih prostora, obrasce natječaja i ugovora te podatke potrebne za obračun zakupnine s ovom Odlukom u roku od 60 dana od njezina stupanja na snagu.
(2) Za poslovne prostore za koje korisna površina nije pouzdano utvrđena provest će se izmjera prije prvoga novog natječaja, ponude za sklapanje novoga ugovora ili pokretanja kupoprodaje.
Članak 69.
Danom stupanja na snagu ove Odluke prestaje važiti Odluka o davanju u zakup poslovnog prostora u vlasništvu Općine Malinska-Dubašnica (»Službene novine Primorsko-goranske županije«, broj 41/06, 49/09 i 10/14).
Članak 70.
Ova Odluka stupa na snagu osmoga dana od dana objave u »Službenim novinama Primorsko-goranske županije«.
KLASA: ____________________
URBROJ: ___________________
Malinska, ______________ 2026.

